CELEX: 32016D2053
Language: et
Date: 2016-11-14 00:00:00
Title: Nõukogu otsus (EL) 2016/2053, 14. november 2016, Euroopa Liidu ja Kosovo (Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta. ) vahelise Kosovo liidu programmides osalemise üldpõhimõtteid käsitleva raamlepingu liidu nimel allkirjastamise kohta

25.11.2016   
               
               
                  ET
               
               
                  Euroopa Liidu Teataja
               
               
                  L 319/1
               
            NÕUKOGU OTSUS (EL) 2016/2053,
      14. november 2016,
      Euroopa Liidu ja Kosovo (*1) vahelise Kosovo liidu programmides osalemise üldpõhimõtteid käsitleva raamlepingu liidu nimel allkirjastamise kohta
      EUROOPA LIIDU NÕUKOGU,
      võttes arvesse Euroopa Liidu toimimise lepingut, eriti selle artiklit 212 koostoimes artikli 218 lõikega 5,
      võttes arvesse Euroopa Komisjoni ettepanekut
      ning arvestades järgmist:
      
                  (1)
               
               
                  Euroopa Ülemkogu rõhutas 14. detsembril 2007, et liit on valmis võtma endale juhtrolli piirkonna stabiilsuse suurendamisel, väljendas liidu valmisolekut abistada Kosovot teel jätkusuutliku stabiilsuse poole ning kinnitas, et liit on valmis selge Euroopa perspektiivi kaudu aitama kaasa majanduslikule ja poliitilisele arengule, järgides piirkonna Euroopa perspektiivi.
               
            
                  (2)
               
               
                  Nõukogu tervitas 7. detsembril 2009 komisjoni 14. oktoobri 2009. aasta teatist „Kosovo – Euroopa tuleviku rajamine“ ja kutsus komisjoni üles võtma vajalikud meetmed Kosovo edusammude toetamiseks liiduga ühinemise suunas kooskõlas piirkonna riikide väljavaadetega saada ELi liikmeks. Nõukogu rõhutas kaubanduse ja viisadega seotud meetmete tähtsust, innustas komisjoni andma Kosovole liidu programmides osalemise võimalust, integreerides Kosovo majandus- ja eelarvejärelevalve raamistikku, aktiveerides ühinemiseelse abi rahastamisvahendi teise osa ning tugevdades stabiliseerimis- ja assotsieerimisprotsessi raames toimuvat dialoogi.
               
            
                  (3)
               
               
                  Nõukogu teatas 14. detsembril 2010, et ta ootab komisjoni ettepanekut, mis lubaks Kosovol osaleda liidu programmides. Komisjon esitas sellekohase ettepaneku 2011. aasta märtsis.
               
            
                  (4)
               
               
                  Nõukogu kinnitas 5. detsembril 2011 pühendumust saavutada kokkulepe Kosovo osalemiseks liidu programmides, ilma et see mõjutaks liikmesriikide seisukohti Kosovo staatuse suhtes.
               
            
                  (5)
               
               
                  Nõukogu andis 22. oktoobril 2012 komisjonile loa alustada Kosovoga läbirääkimisi, milles käsitletakse Kosovo osalemist liidu programmides.
               
            
                  (6)
               
               
                  Komisjon on pidanud liidu nimel läbirääkimisi Euroopa Liidu ja Kosovo vahelise Kosovo liidu programmides osalemise üldpõhimõtteid käsitleva raamlepingu (edaspidi „leping“) üle.
               
            
                  (7)
               
               
                  Kosovo on avaldanud soovi osaleda mitmes liidu programmis.
               
            
                  (8)
               
               
                  Lepingu eesmärk on, et liit võtab Kosovo suhtes majandus-, finants- ja tehnilise koostöö meetmeid vastavalt Euroopa Liidu toimimise lepingu artiklile 212.
               
            
                  (9)
               
               
                  Kosovo osalemisega seotud eritingimused, sealhulgas asjakohane rahaline osalus, tuleks iga konkreetse liidu programmi puhul eraldi kindlaks määrata komisjoni, kes esindab liitu, ja Kosovo ametiasutuste vahelise kokkuleppega.
               
            
                  (10)
               
               
                  Lepingu allkirjastamine ei mõjuta liikmesriikide seisukohti Kosovo staatuse suhtes, selle otsustavad liikmesriigid kooskõlas oma riiklike tavade ja rahvusvahelise õigusega. Käesoleva otsuse, lepingu (sh selle lisa) ega liidu programmide tingimused, sõnastus ega määratlused ei tähenda Kosovo tunnustamist liidu poolt iseseisva riigina ega tähenda ka seda, et üksikud liikmesriigid Kosovot sellisena tunnustavad, kui nad ei ole seda teinud.
               
            
                  (11)
               
               
                  Lepingu alusel Kosovo ametiasutuste poolt välja antud dokumentide vastuvõtmisel võidakse kohaldada liikmesriikide sisemenetlusi.
               
            
                  (12)
               
               
                  Leping tuleks allkirjastada,
               
            ON VASTU VÕTNUD KÄESOLEVA OTSUSE:
      Artikkel 1
      Euroopa Liidu ja Kosovo vahelise Kosovo liidu programmides osalemise üldpõhimõtteid käsitleva raamlepingu liidu nimel allkirjastamiseks antakse luba, eeldusel et nimetatud leping sõlmitakse (1).
      Artikkel 2
      Nõukogu eesistujal on õigus määrata isik(ud), kes on volitatud lepingule liidu nimel alla kirjutama.
      Artikkel 3
      Käesolev otsus jõustub selle vastuvõtmise päeval.
      
         Brüssel, 14. november 2016
         
            
               Nõukogu nimel
            
            
               eesistuja
            
            G. MATEČNÁ
         
      
      
         (*1)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta.
      
         (1)  Lepingu tekst avaldatakse koos selle sõlmimise otsusega.